三日綠潭篇
作者：萬齊融
朝代：唐

paragraphs: 春潭滉漾接隋宮，宮闕連延潭水東。
蘋苔嫩色涵波綠，桃李新花照底紅。
垂菱布藻如妝鏡，麗日晴天相照暎。
素影沈沈對蝶飛，金沙礫礫窺魚泳。
佳人祓禊賞韶年，傾國傾城併可憐。
拾翠總來芳樹下，踏青爭遶綠潭邊。
公子王孫恣遊翫，沙陽水曲情無厭。
禽浮似挹羽觴杯，鱗躍疑投水心劒。
金鞍玉勒騁輕肥，落絮紅塵擁路飛。
綠水殘霞催席散，畫樓初月待人歸。